Δημοσίευση κοινοποίησης σχετικά με την έγκριση τυποποιημένης τροποποίησης προδιαγραφών προϊόντος για ονομασία στον αμπελοοινικό τομέα σύμφωνα με το άρθρο 17 παράγραφοι 2 και 3 του κατ’ εξουσιοδότηση κανονισμού (ΕΕ) 2019/33 της Επιτροπής

(2019/C 304/07)

Η παρούσα κοινοποίηση δημοσιεύεται σύμφωνα με το άρθρο 17 παράγραφος 5 του κατ’ εξουσιοδότηση κανονισμού (ΕΕ) 2019/33 της Επιτροπής (1).

ΚΟΙΝΟΠΟΙΗΣΗ ΤΗΣ ΕΓΚΡΙΣΗΣ ΤΥΠΙΚΗΣ ΤΡΟΠΟΠΟΙΗΣΗΣ

«Bianco di Custoza»/«Custoza»

Αριθμός αναφοράς: PDO-IT-A0468-AM02

Ημερομηνία της κοινοποίησης: 24.6.2019

ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ ΤΗΣ ΕΓΚΡΙΘΕΙΣΑΣ ΤΡΟΠΟΠΟΙΗΣΗΣ

1. Άρθρο 1 των προδιαγραφών: Ονομασία και οίνοι

Περιγραφή και αιτιολόγηση

Περιγραφή:

Προστίθεται ο τύπος «riserva»

Αιτιολόγηση:

Η προσθήκη της ένδειξης «riserva» για τον τύπο Custoza συνιστά στοιχείο ανάδειξης της ποιότητας της ονομασίας, που αποσκοπεί στην καλύτερη έκφραση των χαρακτηριστικών παλαίωσης που διακρίνουν τον τύπο αυτό.

Η παρούσα τροποποίηση επιφέρει τροποποιήσεις και στα σχετικά τμήματα του ενιαίου εγγράφου - 1.4. Περιγραφή των οίνων και 1.5. Οινοποιητικές πρακτικές - μέγιστες αποδόσεις.

2. Άρθρο 2 των προδιαγραφών: Συνδυασμός ποικιλιών αμπέλου

Περιγραφή και αιτιολόγηση

Περιγραφή:

τα ποσοστά των κύριων ποικιλιών αναπροσαρμόζονται με προσθήκη της ποικιλίας «Bianca Fernanda» στις τρεις υποχρεωτικές ποικιλίες «Garganega», «Trebbiano Toscano» και «Trebbianello» (τοπικός βιότυπος του «tocai friulano») οι οποίες πρέπει να αποτελούν τουλάχιστον το 70 %, και τίθεται ανώτατο όριο της τάξης του 45 % για κάθε επιμέρους ποικιλία.

Αιτιολόγηση:

η ποικιλιακή σύνθεση συμπληρώνεται με την προσθήκη της ποικιλίας «Bianca Fernanda» στις κύριες και υποχρεωτικές ποικιλίες σταφυλιών, η οποία είναι σύμφωνη με την παράδοση της περιοχής· το μέγιστο όριο του 45 % για κάθε μία από τις 4 κύριες ποικιλίες που αποτελούν ποσοστό τουλάχιστον το 70 % επί του συνόλου, καθιστά υποχρεωτική τη χρήση μέγιστου ποσοστού 31,5 % για κάθε επιμέρους ποικιλία αμπέλου. Συνεπώς, στο μείγμα ποικιλιών της νέας πρότασης για τις ΠΟΠ «Bianco di Custoza» ή «Custoza» θα πρέπει υποχρεωτικά να χρησιμοποιούνται τουλάχιστον τρεις από τις τέσσερις κύριες ποικιλίες όπως ισχύει και στις υπάρχουσες προδιαγραφές, αλλά με το σημαντικό πλεονέκτημα της δυνατότητας χρήσης των τεσσάρων ποικιλιών και με ποιοτικό κριτήριο σε σχέση με τις εποχικές συνθήκες, την εποχή της συγκομιδής, τη θέση του αμπελώνα και τις ιδιαιτερότητες της παραγωγής

Η ποικιλία «bianca fernanda» (τοπικός κλώνος της ποικιλίας «cortese») καλύπτει πάνω από το 13 % της αμπελουργικής έκτασης της Custoza και είναι τοπικά αναγνωρισμένη ως μία χαρακτηριστική ποικιλία της ονομασίας. Η προσθήκη της ποικιλίας «Bianca Fernanda» ανάμεσα στις τέσσερις κύριες ποικιλίες αμπέλου θεωρείται στοιχείο ισχυρής ποιοτικής ταυτότητας και ανάδειξης της ονομασίας.

Η παρούσα τροποποίηση επιφέρει τροποποιήσεις και στα σχετικά τμήματα του ενιαίου εγγράφου - 1.4. Περιγραφή των οίνων και 1.7. Κυριότερες οινοποιήσιμες ποικιλίες.

3. Άρθρο 4 των προδιαγραφών: Πρότυπα αμπελοκαλλιέργειας

Περιγραφή και αιτιολόγηση

Περιγραφή:

α) περιγράφονται λεπτομερώς οι τύποι «superiore», «riserva», «spumante» και «passito»·

β) καταργείται η αναφορά στη δυνατότητα χρήσης των αμπελουργικών εκτάσεων της Custoza για την παραγωγή οίνων με ελεγχόμενη ονομασία προέλευσης «Garda»·

γ) μειώνεται η απόδοση ανά εκτάριο για τον τύπο Custoza doc στους 13 τόνους·

δ) συμπληρώνεται ο πίνακας με τις μέγιστες αποδόσεις και τον αλκοολικό τίτλο των διαφόρων τύπων·

ε) αναδιατυπώνεται το εδάφιο σχετικά με τη διαλογή του τύπου «passito», χωρίς τροποποίηση των παραμέτρων του·

στ) προστίθενται τέσσερα εδάφια τα οποία ορίζουν ότι η Περιφέρεια, κατόπιν αιτήματος του Consorzio di tutela και κατόπιν διαβούλευσης με τις επαγγελματικές οργανώσεις, μπορεί να αποφασίσει σχετικά με τις διάφορες χρήσεις/προορισμούς των σταφυλιών και το μέγιστο όριο χρήσης σταφυλιών ανά εκτάριο, να μειώσει τις επιτρεπόμενες αποδόσεις σταφυλιών και οίνου και να αυξήσει έως και 20 % την απόδοση ανά εκτάριο που προορίζεται για απόθεμα συγκομιδής.

Αιτιολόγηση:

α) προσαρμογή στις τροποποιήσεις που εισάγονται στο άρθρο 1·

β) η δυνατότητα αυτή προβλέπεται από την εθνική νομοθεσία και δεν είναι πλέον αναγκαία η αναφορά της στις προδιαγραφές·

γ) η μείωση της απόδοσης ανά εκτάριο είναι αναγκαία για να ενισχυθεί η ποιοτική αξία της ονομασίας και, σε κάθε περίπτωση, επιτρέπει την προσαρμογή της παραγωγής στις πραγματικές δυνατότητες των υφιστάμενων αμπελώνων που έχουν πλέον ανανεωθεί πλήρως σε σειρές. Επίσης, από την ανάλυση των στοιχείων της τελευταίας πενταετίας διαπιστώνεται ότι η συνολική ποσότητα εμφιαλωμένου οίνου παραμένει σχεδόν σταθερή και ότι η αγορά είναι σε θέση να απορροφήσει μόνο ένα τμήμα της παραγωγής και, από το τμήμα αυτό, μόνο ένα μικρό ποσοστό με τιμές αγοράς που να είναι κερδοφόρες για την αλυσίδα παραγωγής και για την αξιοποίηση της ονομασίας στην εσωτερική και διεθνή αγορά. Γι’ αυτό, οι παράγοντες της αλυσίδας παραγωγής επέλεξαν να περικόψουν δραστικά την παραγωγή που προορίζεται για την ελεγχόμενη ονομασία προέλευσης «Custoza» και να κατευθύνουν το πλεονάζον τμήμα της παραγωγής σε άλλες ονομασίες·

δ) για την καλύτερη ερμηνεία των προδιαγραφών, καθίσταται αναγκαία η προσθήκη ενός επεξηγηματικού πίνακα τιμών·

ε) για την καλύτερη ερμηνεία των προδιαγραφών, καθίσταται αναγκαία η αναδιατύπωση του κειμένου·

στ) παρουσιάζονται λεπτομερώς ορισμένοι κανόνες για την αμπελοκαλλιέργεια που πρέπει να εφαρμόζονται σε συγκεκριμένες ειδικές συνθήκες.

Η παρούσα τροποποίηση επιφέρει τροποποιήσεις και στο σχετικό τμήμα του ενιαίου εγγράφου - 1.5. Οινοποιητικές πρακτικές - μέγιστες αποδόσεις.

4. Άρθρο 5 των προδιαγραφών: Πρότυπα οινοποίησης

Περιγραφή και αιτιολόγηση

Περιγραφή:

Προστίθενται διευκρινήσεις όσον αφορά τη δυνατότητα κοινής ή ξεχωριστής οινοποίησης των ποικιλιών και αποσαφηνίζεται ότι η ανάμειξη των οίνων που παράγονται από ξεχωριστή οινοποίηση πρέπει να πραγματοποιείται στις εγκαταστάσεις του οινοποιού και οπωσδήποτε πριν από την αίτηση πιστοποίησης για τη διάθεση στην αγορά.

Αυξάνεται από το 65 % στο 70 % η απόδοση σε οίνο για τους τύπους Custoza, «spumante», «superiore» και «riserva», και οι αποδόσεις παρατίθενται σε πίνακα.

Η ανάμειξη οίνων διαφορετικών εσοδειών περιορίζεται σε μέγιστο ποσοστό 15 %, με χρήση οίνου μόνο της προηγούμενης εσοδείας και υπό την προϋπόθεση ότι η ανάμειξη πραγματοποιείται έως την 31η Δεκεμβρίου του έτους παραγωγής των σταφυλιών.

Ορίζεται ως ημερομηνία διάθεσης στην αγορά για τον τύπο «Custoza» η 1η Δεκεμβρίου του έτους παραγωγής των σταφυλιών

Προστίθεται η ένδειξη «riserva» με ελάχιστη διάρκεια παλαίωσης 12 μηνών από την 1η Νοεμβρίου του έτους παραγωγής.

Προστίθενται τρία εδάφια με τα οποία ορίζεται ότι η Περιφέρεια, κατόπιν αιτήματος του Consorzio di tutela και κατόπιν διαβούλευσης με τις επαγγελματικές οργανώσεις, μπορεί να ορίσει μέγιστο όριο πιστοποιήσιμου οίνου χαμηλότερο από εκείνο που ορίζεται στις προδιαγραφές, δεσμεύοντας χύδην γλεύκη και οίνους που παράγονται από πλεονάζουσες ποσότητες σταφυλιών, με δυνατότητα να τις διαθέσει, κατόπιν αιτήματος του Consorzio, προς πιστοποίηση.

Αιτιολόγηση:

Η απόδοση των σταφυλιών σε οίνο αυξήθηκε στο 70 % για να προσαρμοστεί η πραγματική απόδοση των οινοποιείων στις συνθήκες που προβλέπονται στον κανονισμό, βάσει της τεχνικής αναβάθμισης που σημειώθηκε τα τελευταία 15 έτη σε όλες τις μονάδες παραγωγής της περιοχής.

Ο ποσοτικός και χρονικός περιορισμός της ανάμειξης εσοδειών προστίθεται για ποιοτικούς λόγους.

Η εισαγωγή ημερομηνίας διάθεσης στην αγορά προστίθεται με στόχο τη βελτίωση της ποιότητας.

Η προσθήκη της ένδειξης «riserva» για τον τύπο «Custoza» συνιστά στοιχείο ανάδειξης των ποιοτικών χαρακτηριστικών της ονομασίας. Εδώ και πολλά έτη υπάρχουν στην αγορά οίνοι «Custoza» ανώτερης ποιότητας με παλαίωση τουλάχιστον 12 μηνών. Πρόκειται ουσιαστικά για ενδείξεις εταιρειών που συνδέονται με μακρά παλαίωση στο οινοποιείο και οι οποίες απευθύνονται στις πιο ώριμες ιταλικές και διεθνείς αγορές.

Η προσθήκη των τριών τελευταίων εδαφίων συνιστά προσαρμογή στον κανονισμό

Η παρούσα τροποποίηση επιφέρει τροποποιήσεις και στο σχετικό τμήμα του ενιαίου εγγράφου - 1.5. Οινοποιητικές πρακτικές - μέγιστες αποδόσεις.

5. Άρθρο 6 των προδιαγραφών: Χαρακτηριστικά κατά την κατανάλωση

Περιγραφή και αιτιολόγηση

Περιγραφή:

α) συμπληρώνεται η περιγραφή χρώματος της ονομασίας «Custoza»·

β) αυξάνεται σε 17 g/l η ελάχιστη τιμή του ελάχιστου εκχυλίσματος χωρίς σάκχαρα·

γ) προστίθενται τα φυσικοχημικά και οργανοληπτικά χαρακτηριστικά της νέας ένδειξη «riserva»·

δ) για τον τύπο «spumante» αναδιατυπώνονται οι τύποι γεύσης «από μηδενική δοσολογία σε demisec»·

ε) προστίθεται ένα τελευταίο εδάφιο στο οποίο αναφέρεται ότι όλοι οι τύποι ενδέχεται να διαθέτουν άρωμα ξύλου, εάν παλαιωθούν σε ξύλινα βαρέλια.

Αιτιολόγηση:

α) προσθήκη με σκοπό την ορθή περιγραφή του χρώματος του οίνου·

β) αποσκοπεί στην προσαρμογή των προδιαγραφών με αύξηση της ελάχιστης τιμής αυτής της παραμέτρου· οι οίνοι με την ονομασία «Custoza» στην αγορά έχουν ήδη υψηλότερες τιμές·

γ) προσθήκη των χαρακτηριστικών για τη νέα ένδειξη «riserva» που δεν προβλεπόταν στις προδιαγραφές·

δ) τροποποίηση για προσαρμογή στις εμπορικές απαιτήσεις·

ε) σαφέστερη διατύπωση για ακριβέστερη περιγραφή·

Η παρούσα τροποποίηση επιφέρει τροποποιήσεις και στο σχετικό τμήμα του ενιαίου εγγράφου - 1.4. Περιγραφή των οίνων.

6. Άρθρο 8 των προδιαγραφών: Συσκευασία

Περιγραφή και αιτιολόγηση

Περιγραφή:

α) Προστίθεται η υποχρέωση διάθεσης στην αγορά μόνο σε γυάλινες φιάλες χωρητικότητας έως 9 λίτρων, με αποκλεισμό των φιαλών τύπου «dama» και «fiasco», για τους τύπους Custoza, «superiore», «riserva» και «passito».

β) Για τον τύπο «spumante» επιτρέπονται γυάλινοι περιέκτες έως 18 λίτρων.

γ) Η παραδοσιακή άμεση διάθεση στον τελικό καταναλωτή σε περιέκτες έως 60 λίτρων επιτρέπεται μόνο για τις εταιρείες παραγωγής, αποκλειστικά στην περιοχή παραγωγής του άρθρου 3 και μόνο για τον τύπο «Custoza».

δ) Προβλέπεται απαγόρευση της χρήσης των ενδείξεων «superiore» και «riserva» σε μη γυάλινους περιέκτες (ασκούς).

ε) Επιτρέπονται όλοι οι τύποι πώματος που προβλέπονται στην ισχύουσα νομοθεσία

Αιτιολόγηση:

α) στις ισχύουσες προδιαγραφές παραγωγής η υποχρεωτική συσκευασία σε γυάλινη φιάλη προβλέπεται μόνο για τις ενδείξεις «Superiore», «passito» και «spumante». Στην πρόταση τροποποίησης η υποχρέωση αυτή επεκτείνεται σε όλη την ονομασία. Πρόκειται για ένα πολύ σημαντικό βήμα για την ανάδειξη αυτής της ιστορικής ονομασίας προέλευσης υπό το πρίσμα της επανατοποθέτησης των οίνων στην αγορά και της ενίσχυσης της αναγνωρισιμότητάς τους·

β) επιτρέπονται οι συσκευασίες με τη μεγαλύτερη ζήτηση στην αγορά·

γ) επιτρέπεται επειδή σε τοπικό επίπεδο ο οίνος «Custoza» κατά παράδοση διατίθεται και χύδην στον τελικό καταναλωτή·

δ) για μεγαλύτερη σαφήνεια·

ε) προσαρμογή στους κανονισμούς.

ΕΝΙΑΙΟ ΕΓΓΡΑΦΟ

1. Ονομασία προϊόντος

Bianco di Custoza

Custoza

2. Τύπος γεωγραφικής ένδειξης

ΠΟΠ — Προστατευόμενη Ονομασία Προέλευσης

3. Κατηγορίες αμπελοοινικών προϊόντων

1. Οίνος

5. Αφρώδης οίνος ποιότητας

4. Περιγραφή του/των οίνου/-ων

«Bianco di Custoza» ή «Custoza» συμπεριλαμβανομένων των τύπων «Riserva», «Superiore», «Spumante» και «Passito»

Οι οίνοι χαρακτηρίζονται από αχυροκίτρινο χρώμα ποικίλης έντασης, ενίοτε με πρασινωπές ανταύγειες στους πιο νεαρούς οίνους ή χρυσαφιές στους οίνους που προέρχονται από συγκεκριμένες επιλογές. Η οσμή είναι φρουτώδης και ελαφρώς αρωματική, με ανθικές νότες και ενίοτε με νότες αρωματικών φυτών και μπαχαρικών· Η γεύση είναι δροσερή, απαλή, λεπτή.

Είναι ιδιαίτερα εύγευστοι και συνδυάζονται εύκολα, καταναλώνονται κατά προτίμηση νεαροί, αν και ορισμένοι οίνοι που προέρχονται από ειδικές επιλογές στους αμπελώνες διαθέτουν σημαντική ικανότητα διατήρησης των χαρακτηριστικών τους στον χρόνο.

Ελάχιστος ολικός κατ’ όγκο αλκοολικός τίτλος 11,0 %· ελάχιστο εκχύλισμα χωρίς σάκχαρα 16,5 g/l.

Γενικά αναλυτικά χαρακτηριστικά Μέγιστος ολικός αλκοολικός τίτλος (σε % vol) Ελάχιστος αποκτημένος αλκοολικός τίτλος (σε % vol) Ελάχιστη ολική οξύτητα 4,5 γραμμάρια ανά λίτρο, εκφραζόμενη σε τρυγικό οξύ Μέγιστη πτητική οξύτητα (σε χιλιοστοϊσοδύναμα ανά λίτρο) Μέγιστο ολικό διοξείδιο του θείου (σε χιλιοστόγραμμα ανά λίτρο)

«Bianco di Custoza» ή «Custoza»

Χρώμα: αχυροκίτρινο, ενίοτε με πρασινωπές ανταύγειες·

Άρωμα: φρουτώδες, χαρακτηριστικό, ελαφρώς αρωματικό·

Γεύση: ευχάριστη, λεπτή, με γεμάτο σώμα·

Ελάχιστος ολικός αλκοολικός τίτλος κατ’ όγκο: 11 % κατ’ όγκο·

Ελάχιστο εκχύλισμα χωρίς σάκχαρα: 17 g/l.

Υπολειπόμενα αναγωγικά σάκχαρα: μέγ. 7 g/l.

Οι αναλυτικές παράμετροι που δεν απεικονίζονται στον παρακάτω πίνακα τηρούν τα όρια που θεσπίζονται στην εθνική νομοθεσία.

Γενικά αναλυτικά χαρακτηριστικά Μέγιστος ολικός αλκοολικός τίτλος (σε % vol) Ελάχιστος αποκτημένος αλκοολικός τίτλος (σε % vol) Ελάχιστη ολική οξύτητα 4,5 γραμμάρια ανά λίτρο, εκφραζόμενη σε τρυγικό οξύ Μέγιστη πτητική οξύτητα (σε χιλιοστοϊσοδύναμα ανά λίτρο) Μέγιστο ολικό διοξείδιο του θείου (σε χιλιοστόγραμμα ανά λίτρο)

«Bianco di Custoza» ή «Custoza»«riserva»

Χρώμα: από αχυροκίτρινο έως περισσότερο ή λιγότερο έντονο χρυσαφί

Άρωμα: έντονο, χαρακτηριστικό, ελαφρώς αρωματικό·

Γεύση: αρμονική, ευχάριστη, με γεμάτο σώμα·

Ελάχιστος ολικός αλκοολικός τίτλος κατ’ όγκο: 12,5 % κατ’ όγκο·

Ελάχιστο εκχύλισμα χωρίς σάκχαρα: 20 g/l.

Υπολειπόμενα αναγωγικά σάκχαρα: μέγ. 7 g/l.

Οι αναλυτικές παράμετροι που δεν απεικονίζονται στον παρακάτω πίνακα τηρούν τα όρια που θεσπίζονται στην εθνική νομοθεσία.

Γενικά αναλυτικά χαρακτηριστικά Μέγιστος ολικός αλκοολικός τίτλος (σε % vol) Ελάχιστος αποκτημένος αλκοολικός τίτλος (σε % vol) Ελάχιστη ολική οξύτητα 4,5 γραμμάρια ανά λίτρο, εκφραζόμενη σε τρυγικό οξύ Μέγιστη πτητική οξύτητα (σε χιλιοστοϊσοδύναμα ανά λίτρο) Μέγιστο ολικό διοξείδιο του θείου (σε χιλιοστόγραμμα ανά λίτρο)

«Bianco di Custoza» ή «Custoza»«superiore»

Χρώμα: από αχυροκίτρινο έως χρυσαφί αναλόγως με την παλαίωση·

Άρωμα: ευχάριστο, χαρακτηριστικό ελαφρώς αρωματικό·

Γεύση: αρμονική, με γεμάτο σώμα·

Ελάχιστος ολικός αλκοολικός τίτλος κατ’ όγκο: 12,50 % κατ’ όγκο·

Ελάχιστο εκχύλισμα χωρίς σάκχαρα: 20 g/l.

Υπολειπόμενα αναγωγικά σάκχαρα: 7 g/l.

Οι αναλυτικές παράμετροι που δεν απεικονίζονται στον παρακάτω πίνακα τηρούν τα όρια που θεσπίζονται στην εθνική νομοθεσία.

Γενικά αναλυτικά χαρακτηριστικά Μέγιστος ολικός αλκοολικός τίτλος (σε % vol) Ελάχιστος αποκτημένος αλκοολικός τίτλος (σε % vol) Ελάχιστη ολική οξύτητα 4,5 γραμμάρια ανά λίτρο, εκφραζόμενη σε τρυγικό οξύ Μέγιστη πτητική οξύτητα (σε χιλιοστοϊσοδύναμα ανά λίτρο) Μέγιστο ολικό διοξείδιο του θείου (σε χιλιοστόγραμμα ανά λίτρο)

«Bianco di Custoza» ή «Custoza»«spumante»

Αφρός: λεπτός με διάρκεια·

Χρώμα: περισσότερο ή λιγότερο έντονο αχυροκίτρινο, ενδεχομένως με χρυσαφιές ανταύγειες·

Άρωμα: έντονο, φρουτώδες, ελαφρώς αρωματικό όταν αφρίζει, με τη μέθοδο Martinotti· λεπτό, κομψό και χαρακτηριστικό με ζύμωση σε φιάλη·

Γεύση: δροσερή, ευχάριστη, λεπτή και αρμονική· από μηδενική δοσολογία έως demi-sec·

Ελάχιστος ολικός αλκοολικός τίτλος κατ’ όγκο: 11,5 % κατ’ όγκο·

Ελάχιστο εκχύλισμα χωρίς σάκχαρα: 15 g/l.

Οι αναλυτικές παράμετροι που δεν απεικονίζονται στον παρακάτω πίνακα τηρούν τα όρια που θεσπίζονται στην εθνική νομοθεσία.

Γενικά αναλυτικά χαρακτηριστικά Μέγιστος ολικός αλκοολικός τίτλος (σε % vol) Ελάχιστος αποκτημένος αλκοολικός τίτλος (σε % vol) Ελάχιστη ολική οξύτητα 5,0 γραμμάρια ανά λίτρο, εκφραζόμενη σε τρυγικό οξύ Μέγιστη πτητική οξύτητα (σε χιλιοστοϊσοδύναμα ανά λίτρο) Μέγιστο ολικό διοξείδιο του θείου (σε χιλιοστόγραμμα ανά λίτρο)

«Bianco di Custoza» ή «Custoza»«passito»

Χρώμα: χρυσοκίτρινο·

Άρωμα: έντονο και φρουτώδες·

Γεύση: από ημίγλυκη έως γλυκιά, αρμονική, με ελαφρώς αρωματικό σώμα·

Ελάχιστος ολικός αλκοολικός τίτλος κατ’ όγκο: 15 % κατ’ όγκο·

Ελάχιστο εκχύλισμα χωρίς σάκχαρα: 22 g/l.

Οι αναλυτικές παράμετροι που δεν απεικονίζονται στον παρακάτω πίνακα τηρούν τα όρια που θεσπίζονται στην εθνική νομοθεσία.

Γενικά αναλυτικά χαρακτηριστικά Μέγιστος ολικός αλκοολικός τίτλος (σε % vol) Ελάχιστος αποκτημένος αλκοολικός τίτλος (σε % vol) 12,00 . Ελάχιστη ολική οξύτητα 4,5 γραμμάρια ανά λίτρο, εκφραζόμενη σε τρυγικό οξύ Μέγιστη πτητική οξύτητα (σε χιλιοστοϊσοδύναμα ανά λίτρο) Μέγιστο ολικό διοξείδιο του θείου (σε χιλιοστόγραμμα ανά λίτρο)

5. Οινοποιητικές πρακτικές

α. Ουσιώδεις οινολογικές πρακτικές

ΚΑΜΙΑ

β. Μέγιστες αποδόσεις

«Bianco di Custoza» ή «Custoza»

13 000 κιλά σταφυλιών ανά εκτάριο

«Bianco di Custoza» ή «Custoza»«superiore»

12 000 κιλά σταφυλιών ανά εκτάριο

«Bianco di Custoza» ή «Custoza»«riserva»

13 000 κιλά σταφυλιών ανά εκτάριο

«Bianco di Custoza» ή «Custoza»«spumante»

13 000 κιλά σταφυλιών ανά εκτάριο

«Bianco di Custoza» ή «Custoza»«passito»

5 000 κιλά σταφυλιών ανά εκτάριο

6. Οριοθετημένη γεωγραφική περιοχή

Η περιοχή παραγωγής των οίνων με ελεγχόμενη ονομασία προέλευσης «Bianco di Custoza» ή «Custoza» περιλαμβάνει εν όλω ή εν μέρει τα εδάφη των δήμων Sommacampagna, Villafranca di Verona, Valeggio sul Mincio, Peschiera del Garda, Lazise, Castelnuovo del Garda, Pastrengo, Bussolengo και Sona. Η ανωτέρω περιοχή οριοθετείται ως εξής: ξεκινώντας από τα νότια του οικισμού Sommacampagna, από τη συνοικία Cesure (υψόμετρο 89 μ.) η γραμμή οριοθέτησης ακολουθεί προς τα νοτιοδυτικά το κανάλι της εταιρείας εγγειοβελτιωτικών έργων του Alto Agro Veronese έως την τοποθεσία Boscone, ακολουθώντας για ένα σύντομο τμήμα την οδό προς τη Villafranca έως ότου συναντήσει και ακολουθήσει τη δημοτική οδό που διέρχεται από το Pozzo Moretto και την Colombara και καταλήξει στη δημοτική οδό κοντά στο Cà Delia. Στη συνέχεια ακολουθεί αυτή την οδό περνώντας από το C. Nuova Pigno και το Grattarole έως τη διασταύρωση με την επαρχιακή οδό Villafranca-Valeggio, την οποία ακολουθεί έως τον οικισμό Valeggio sul Mincio. Στη συνέχεια ακολουθεί προς τα νότια τη δημοτική οδό που οδηγεί στο Pozzolo έως την τοποθεσία C. Buse και κινείται παράλληλα προς τον χωματόδρομο που διασταυρώνεται με το κανάλι Seriola Prevaldesca. Ακολουθεί το κανάλι αυτό προς τα νότια έως το Ponte Lungo και, αφού το διασχίσει, κινείται παράλληλα με το κανάλι Seriosa Serenelli το οποίο ακολουθεί προς τα νότια έως ότου συναντήσει τα σύνορα της επαρχίας της Μάντοβας και της περιφέρειας της Λομβαρδίας (υψόμετρο 63 μ.). Η γραμμή οριοθέτησης στη συνέχεια κατευθύνεται προς τα βόρεια ακολουθώντας τα σύνορα της περιφέρειας και διερχόμενη διαδοχικά από τις τοποθεσίες Pignolada, Staffalonero, Prandina, Stazione di Salionze, Villa, Dolci και Pontata όπου εγκαταλείπει τη γραμμή των συνόρων για να ακολουθήσει για ένα πολύ μικρό τμήμα την οδό Broglie-Madonna del Frassino προς τα βορειοανατολικά έως την τοποθεσία Pignolini, όπου διασχίζει τον αυτοκινητόδρομο Serenissima για να κινηθεί παράλληλα προς τον χωματόδρομο που διέρχεται ανατολικά του Cà Gozzetto διερχόμενη στη συνέχεια από το Cà Serraglio και περνώντας δυτικά, από υψόμετρο 101 μ., καταλήγει στο Cà Berra Nuova (υψόμετρο 91 μ.) στην όχθη της λίμνης Frassino. Ακολουθεί την όχθη της λίμνης για ένα μικρό διάστημα έως ότου συναντήσει τον χωματόδρομο που διέρχεται από την τοποθεσία Bertoletta και καταλήγει στο σιδηροδρομικό φυλάκιο σε υψόμετρο 84 μ. Στη συνέχεια ακολουθεί τη σιδηροδρομική γραμμή προς τα ανατολικά έως το επόμενο φυλάκιο σε υψόμετρο 84 μ., όπου εγκαταλείπει τη σιδηροδρομική γραμμή για να ακολουθήσει την οδό που διέρχεται από τη Villa Montresor και συνεχίζει έως το Cappuccini, στην όχθη της λίμνης Garda. Από την τοποθεσία Cappuccini η γραμμή οριοθέτησης ακολουθεί την ανατολική όχθη της λίμνης Garda έως την περιοχή του λιμανιού Pacengo προτού εισχωρήσει προς την ενδοχώρα ακολουθώντας τον χωματόδρομο που διέρχεται από υψόμετρα 93 και 107 μ., περνά κάτω από τον οικισμό Pacengo και καταλήγει στην τοποθεσία Cà Allegri και στη συνέχεια ακολουθεί τη δημοτική οδό του Pacengo έως το C. Fontana Fredda. Ακολουθώντας έναν άλλο χωματόδρομο ανηφορίζει έως υψόμετρο 122 μ. στην τοποθεσία «Le Tende» και από εδώ ακολουθεί την οδό Pacengo-Colà έως το C. alle Croci. Από το C. alle Croci η γραμμή οριοθέτησης κατεβαίνει προς τα νοτιοανατολικά ακολουθώντας τον χωματόδρομο που διέρχεται διαδοχικά από υψόμετρα 118 και 113 μ. και από το Sarnighe και συναντά τα σύνορα των δήμων Lazise και Castelnuovo σε υψόμετρο 112 μ. Από εδώ στρέφεται προς τα βόρεια ακολουθώντας τα σύνορα αυτά και στη συνέχεια, κοντά στην τοποθεσία Mirandola, τα σύνορα των δήμων Lazise και Pastrengo έως τη διασταύρωση με την επαρχιακή οδό Βερόνας-Lago, δυτικά της τοποθεσίας Osteria Vecchia. Η γραμμή οριοθέτησης ακολουθεί την οδό αυτή προς τη Βερόνα (ανατολική) έως την περιοχή του οικισμού Bussolengo, όπου, κοντά σε υψόμετρο 130 μ., εισέρχεται στη δημοτική οδό του Cristo και συνεχίζει στη δημοτική οδό του Palazzolo έως ότου συναντήσει τον αυτοκινητόδρομο του Brennero στο σημείο στο οποίο τέμνει τα σύνορα των δήμων Bussolengo και Sona. Ακολουθεί τα σύνορα αυτά προς τα νότια έως την τοποθεσία Civel, όπου εισέρχεται στην επαρχιακή οδό Bussolengo-Sommacampagna. Ακολουθεί την οδό αυτή έως τον οικισμό Sommacampagna τον οποίο διασχίζει για να εισέλθει στην αμαξιτή οδό που οδηγεί στην Custoza έως την τοποθεσία Cesure που ήταν το σημείο εκκίνησης. Δυτικά της τοποθεσίας Broglie περιλαμβάνεται μια μικρή περιοχή του δήμου Peschiera del Garda που περιλαμβάνει το Monte Zecchino και οριοθετείται ως εξής: Από τον χωματόδρομο νότια του Broglie (παράπλευρα του παλαιού δημοτικού σχολείου του Broglie) η γραμμή οριοθέτησης συνεχίζει προς τα δυτικά, προς Cà Boschetti και Cà Rondinelli, για να ακολουθήσει στη συνέχεια τα σύνορα της επαρχίας και της περιφέρειας διερχόμενη διαδοχικά από Cà Boffei, Soregone, Cà Nuova Bazzoli και την οδό που οδηγεί στον οικισμό του Broglie, έως ότου διασταυρωθεί με τον χωματόδρομο που αποτέλεσε το σημείο εκκίνησης.

7. Κύρια/-ες οινοποιήσιμη/-ες ποικιλία/-ες αμπέλου

Pinot bianco B.

Trebbiano toscano B. - Trebbiano

Trebbiano toscano B. - Biancame B.

Trebbiano toscano B. - Ugni blanc

Trebbiano toscano B. - Procanico

Riesling italico B. - Riesling

Riesling renano B. - Riesling

Tocai friulano B.

Tocai friulano B. - Tuchì

Garganega B. - Grecanico dorato B.

Pinot bianco B. - Pinot blanc

Malvasia bianca B. - Malvasia

Malvasia bianca B. - Verdina

Malvasia bianca B. - Iuvarella

Manzoni bianco B. - Incrocio Manzoni 6.0.13 B.

Garganega B. - Garganego

Chardonnay B.

Cortese B. - Bianca Fernanda

Pinot bianco B. - Pinot

8. Περιγραφή του/των δεσμού/-ών

«Bianco di Custoza»/«Custoza»

Ιδιαιτερότητα της γεωγραφικής περιοχής

Φυσικοί παράγοντες:

Η περιοχή παραγωγής του οίνου Custoza δεν είναι ιδιαίτερα μεγάλη σε έκταση και καταλαμβάνει μεγάλο μέρος του νότιου τμήματος της ζώνης μορενικών λόφων που υψώνονται ανάμεσα στην πόλη της Βερόνας και τη λίμνη Garda.

Νοτιοδυτικά η περιοχή οριοθετείται από τον ποταμό Mincio.

Η περιοχή περιλαμβάνει εδάφη που ανήκουν τόσο στο ανατολικό μορενικό αμφιθέατρο της ενδοχώρας της λίμνης Garda όσο και στις παγετωχειμάριες πεδινές εκτάσεις που συνδέονται στενά με τη λίμνη και παρουσιάζουν παρόμοια υλικά ως προς τη σύνθεση αν και όχι απαραίτητα ως προς την προέλευση.

Ειδικότερα, το μορενικό τοπίο της περιοχής παραγωγής των οίνων με την ελεγχόμενη ονομασία προέλευσης «Custoza» χαρακτηρίζεται από μια πυκνή σειρά ομόκεντρων επιμήκων λόφων σε κατά κύριο λόγο ομαλή διάταξη, με υψόμετρα που κυμαίνονται συνήθως από 50 έως 100 μέτρα. Οι λόφοι αυτοί, έχοντας σχηματιστεί από αποθέσεις τις οποίες άφησαν πίσω τους οι παγετώνες που σχημάτισαν τη λίμνη Garda, παρουσιάζουν εξαιρετικά πολύμορφα και μεταβλητά εδάφη, εναλλασσόμενα με εκτεταμένες χαλικώδεις πεδιάδες.

Το κλίμα της ζώνης παραγωγής των οίνων «Custoza» είναι ουσιαστικά σταθερό σε όλη την περιοχή, δεδομένης της μικρής της έκτασης και της ουσιαστικής της ομοιογένειας και χαρακτηρίζεται από θερμά καλοκαίρια χωρίς καύσωνες και από σχετικά ψυχρούς χειμώνες που καθιστά πιο ήπιους η γειτνίαση με τη λίμνη Garda, η οποία δημιουργεί ένα ευνοϊκό μικροκλίμα όχι μόνο για την καλλιέργεια της αμπέλου, αλλά και για την ανάπτυξη της ελιάς και του κυπαρισσιού που χαρακτηρίζουν επίσης το περιβαλλοντικό προφίλ της περιοχής.

Οι βροχοπτώσεις κατανέμονται σχετικά ομοιόμορφα σε όλο το έτος.

Η διάταξη του ανάγλυφου των λόφων επιτρέπει τη θέρμανση των πλαγιών την ημέρα και τη συσσώρευση δροσερού αέρα τη νύχτα, δημιουργώντας ιδανικές συνθήκες για την ανάπτυξη των αρωματικών χαρακτηριστικών των λευκών ποικιλιών αμπέλου.

Τόσο από περιβαλλοντική, όσο και από κλιματική άποψη, η περιοχή παραγωγής των λευκών οίνων με ελεγχόμενη ονομασία προέλευσης «Custoza» είναι συνεπώς ουσιαστικά ομοιογενής.

Ιστορία και ανθρώπινος παράγοντας

Οι πρώτες ενδείξεις καλλιέργειας της αμπέλου στη σημερινή περιοχή παραγωγής των οίνων με ελεγχόμενη ονομασία προέλευσης «Custoza» προέρχονται από την ανεύρεση γιγάρτων Vitis Silvestris της προϊστορικής περιόδου στην περιοχή του Pacengo και της Peschiera. Οι πρώτες μαρτυρίες καλλιέργειας της αμπέλου στην περιοχή ανάγονται στη ρωμαϊκή εποχή (στην περιοχή έχουν ανακαλυφθεί, μεταξύ άλλων, διάφορα ευρήματα που σχετίζονται με τη χρήση του οίνου σε θρησκευτικές τελετές, καθώς και με τη διατήρηση και τη μεταφορά του), αλλά τα περισσότερα τεκμήρια που μαρτυρούν την καλλιέργεια της αμπέλου, ιδίως στην περιοχή μεταξύ Pastrengo και Sommacampagna χρονολογούνται στον 9ο αιώνα και σε όλη τη διάρκεια του Μεσαίωνα.

Στο δεύτερο μισό του 19ου αιώνα η αμπελουργική παραγωγή της περιοχής αρχίζει να ταυτίζεται με την ονομασία «Custoza», από έναν συνοικισμό του δήμου Sommacampagna ο οποίος έγινε διάσημος από δύο μάχες κατά τους πολέμους της ενοποίησης της Ιταλίας. Το 1939, μια μελέτη που διεξήγαγε ο Πειραματικός Σταθμός Αμπελοκαλλιέργειας και Οινολογίας του Conegliano ταυτοποίησε και κατηγοριοποίησε τις καλύτερες αμπελουργικές ζώνες του δυτικού τμήματος της επαρχίας της Βερόνας, κατατάσσοντας σε αυτές την περιοχή Sona-Custoza.

Στις 8 Φεβρουαρίου του 1971, με την έγκριση του προεδρικού διατάγματος, θεσπίζεται η ελεγχόμενη ονομασία προέλευσης «Bianco di Custoza» που ήταν μία από τις πρώτες ονομασίες προέλευσης λευκών οίνων στην Ιταλία· το 2005 εγκρίνεται η νέα απλοποιημένη ένδειξη «Custoza». Το «Consorzio di tutela del Custoza» ιδρύεται το 1972.

Ανθρώπινοι παράγοντες

Στο διάβα της ιστορίες, η πιο διαδεδομένη μορφή αμπελοκαλλιέργειας στην περιοχή παραγωγής της ελεγχόμενης ονομασίας προέλευσης «Custoza» ήταν επί πολλά χρόνια η κληματαριά. Στους αρχαίους χρόνους, ο αμπελώνας δεν ήταν εξειδικευμένος, αλλά συνδεόταν και με άλλες καλλιέργειες, οι εκτάσεις των οποίων επίσης περιορίζονταν από το λοφώδες ανάγλυφο της περιοχής.

Στον 20ο αιώνα, τη δεκαετία του 1980, η αμπελοκαλλιέργεια στην περιοχή παραγωγής της ΠΟΠ «Custoza» υπέστη ριζική αλλαγή τόσο στη μορφή της καλλιέργειας όσο και στις αγρονομικές πρακτικές, οι οποίες μπόρεσαν να αναδείξουν τις ιδιαιτερότητες των αυτόχθονων ποικιλιών αμπέλου της Custoza: «Garganega», «Trebbianello» (τοπικός βιότυπος του «Tocai friulano») και «Bianca Fernanda» (τοπικός κλώνος του «Cortese»). Η σταδιακή ενίσχυση των τεχνικών ικανοτήτων και η συσσωρευμένη με τον χρόνο πείρα επέτρεψαν στους αμπελοκαλλιεργητές να ανακαλύψουν και να εφαρμόσουν τις καταλληλότερες τεχνικές για την παραγωγή σταφυλιών υψηλής ποιότητας και να προσδιορίσουν την καταλληλότερη περίοδο συγκομιδής, αναβαθμίζοντας έτσι τα χαρακτηριστικά εκείνα στοιχεία που οφείλονται στην αλληλεπίδραση μεταξύ αμπελώνα, λοφώδους εδάφους και μικροκλίματος.

Η τεχνογνωσία των παραγωγών γίνεται ιδιαίτερα εμφανής στο οινοποιείο, στο οποίο εξάγονται από τα σταφύλια τα ιδιαίτερα αρώματα κάθε ποικιλίας. Αυτό επιτρέπει στο μείγμα της ΠΟΠ «Custoza» να αναδείξει το λεπτό, ανθικό και φρουτώδες άρωμα της ποικιλίας «Garganega», το χαρακτηριστικό χρώμα της ποικιλίας «Trebbianello» και τις ελαφρά αρωματικές γεύσεις της ποικιλίας «Bianca Fernanda», καθώς και τα ιδιαίτερα χαρακτηριστικά των άλλων λευκών ποικιλιών που καλλιεργούνται στην περιοχή. Το αποτέλεσμα είναι οίνοι «Custoza» που διακρίνονται για τα έντονα τοπικά χαρακτηριστικά, την εύκολα αναγνωρίσιμη φρεσκάδα και την ευχάριστη γεύση τους.

«Bianco di Custoza» ή «Custoza»

Ιδιοτυπία του προϊόντος

Τα βασικά χαρακτηριστικά του οίνου Custoza, σήμερα όπως και στο παρελθόν, είναι η φρεσκάδα, τα ελαφρά αρώματα, η εξαιρετικά ευχάριστη γεύση και η δυνατότητα συνδυασμού με διάφορα εδέσματα. Εξάλλου, όταν προέρχεται από ειδικές επιλογές στους αμπελώνες, ο οίνος διαθέτει ικανότητα παλαίωσης.

Ο οίνος «Custoza» παράγεται από μείγμα ποικιλιών που, εκτός από τις ποικιλίες «Garganega», «Trebbianello» και «Bianca Fernanda», αναδεικνύει και τις άλλες ποικιλίες που καλλιεργούνται στην περιοχή: Με τον τρόπο αυτό δημιουργείται η χαρακτηριστική και πολυσύνθετη αρωματική του δομή που τον διακρίνει από τους μονοποικιλιακούς οίνους. Το οργανοληπτικό προφίλ που προκύπτει διαθέτει ιδιαίτερα φρουτώδη και ανθικά αρώματα που συνοδεύονται ενίοτε από νότες αρωματικών φυτών και μπαχαρικών. Πολύ συνοπτικά, μπορεί να ειπωθεί ότι οι κύριες ποικιλίες επιτρέπουν τη δημιουργία του μείγματος που προσδίδει ταυτότητα στον οίνο «Custoza», ενώ οι συμπληρωματικές ποικιλίες επιτρέπουν τον εμπλουτισμό του με χαρακτηριστικά μπουκέτα.

Ο πολύ σπάνιος, αν και παραδοσιακός τύπος του «Custoza» από λιαστά σταφύλια («passito») με το χρυσαφί χρώμα και την ημίγλυκη ή γλυκιά γεύση, είναι εμπνευσμένος από τους οίνους που κάποτε σερβίρονταν στο τέλος των επίσημων γευμάτων.

γ) Αιτιώδης δεσμός μεταξύ περιβάλλοντος και προϊόντος

Οι πολύ περιορισμένες κλιματικές διαφορές μεταξύ των διαφόρων ζωνών της περιοχής παραγωγής του οίνου Custoza, η οποία δεν είναι μάλιστα ιδιαίτερα εκτεταμένη, επιτρέπει την ομοιογενή ωρίμαση των διαφόρων ποικιλιών αμπέλου που καλλιεργούνται στην περιοχή: Ο παράγοντας αυτός συμβάλλει αποφασιστικά στον καθορισμό των χαρακτηριστικών της ταυτότητας των λευκών οίνων της ΠΟΠ.

Εξίσου σημαντικό είναι το αποτέλεσμα από την εξαιρετική διαφοροποίηση των εδαφών λόγω των ακανόνιστων αποθέσεων που άφησαν οι παγετώνες στην περιοχή: πράγματι, το στοιχείο αυτό εντοπίζεται στον δροσερό, νεανικό και ζωηρού χαρακτήρα των οίνων «Custoza».

Ειδικότερα, λόγω της σύνθεσής τους, τα μορενικά εδάφη συμβάλλουν στην ομαλή βλάστηση όλων των ποικιλιών. Η αλληλεπίδραση του εδάφους με το κλίμα της περιοχής επιτρέπει την επαρκή ανάπτυξη και κατάλληλη ωρίμαση των σταφυλιών και των βλαστών.

Το θερμό αλλά χωρίς καύσωνες καλοκαίρι, ευνοεί τη συγκέντρωση των σακχάρων και οι σωστές διακυμάνσεις θερμοκρασίας μεταξύ ημέρας και νύχτας επιτρέπουν την ανάπτυξη των φρουτωδών και ανθικών αρωματικών ουσιών που περιέχουν τα σταφύλια της ελεγχόμενης ονομασίας προέλευσης «Custoza».

9. Άλλες ουσιώδεις προϋποθέσεις (συσκευασία, επισήμανση, άλλες απαιτήσεις)

ΚΑΜΙΑ

Σύνδεσμος προς τις προδιαγραφές προϊόντος

https://www.politicheagricole.it/flex/cm/pages/ServeBLOB.php/L/IT/IDPagina/14117

(1) ΕΕ L 9 της 11.1.2019, σ. 2.